2037.
Na osnovu člana 15 stav 6 Zakona o igrama na sreću ("Službeni list CG", broj 91/25), Ministarstvo finansija donijelo je
PRAVILNIK
O BLIŽEM SADRŽAJU I NAČINU VOĐENJA EVIDENCIJE ISKLJUČENIH LICA
("Službeni list Crne Gore", br. 151/25 od 19.12.2025)
Član 1
Ovim pravilnikom propisuju se bliži sadržaj i način vođenja evidencije isključenih lica iz učestvovanja u igrama na sreću.
Član 2
Izrazi upotrebljeni u ovom pravilniku imaju sledeće značenje:
   1) lice isključeno iz učestvovanja u igrama na sreću je fizičko lice koje je po sili zakona ili na osnovu ličnog zahtjeva u evidenciji isključenih lica evidentirano kao lice koje je isključeno iz učestovanja u igrama na sreću na određeno ili neodređeno vrijeme;
   2) isključenje po sili zakona je postupak obaveznog isključenja iz učestvovanja u igrama na sreću u slučaju ispunjenosti uslova iz člana 15 stav 1 tač. 1, 2 ili 3 Zakona o igrama na sreću;
   3) isključenje na određeno vrijeme je mjera isključenja iz učestovanje u igrama na sreću ograničena na određeni vremenski rok;
   4) isključenje na neodređeno vrijeme je mjera isključenja iz učestovanja u igrama na sreću bez unaprijed određenog vremenskog roka;
   5) evidencija isključenih lica je elektronska baza podataka koji vodi organ uprave za poslove igara na sreću (u daljem tekstu: organ uprave) sa podacima o isključenim licima;
   6) informacioni sistem je elektronski sistem organa uprave.
Član 3
Evidencija lica isključenih iz učestvovanja u igrama na sreću, sadrži:
   1) redni broj,
   2) ime i prezime isključenog lica,
   3) jedinstveni matični broj,
   4) broj lične karte ili broj pasoša za strano lice,
   5) registrovanu adresu elektronske pošte igrača,
   6) osnov isključenja (po sili zakona),
   7) period isključenja (određeno ili neodređeno vrijeme),
   8) datum početka, i ako je primjenljivo kraj isključenja,
   9) naziv priređivača koji je inicirao upis,
   10) broj i datum obavještenja priređivača igara na sreću o podnijetom zahtjevu za isključenje igrača iz učestvovanja u igrama na sreću,
   11) status zapisa (aktivan, istekao, ukinut),
   12) datum unosa u evidenciju,
   13) napomenu.
Član 4
Evidencija lica isključenih iz učestvovanja u igrama na sreću vodi se u elektronskom obliku, putem informacionog sistema organa uprave.
U evidenciji iz stava 1 ovog člana podaci moraju biti jasni i čitljivi.
Promjene koje se odnose na podatke iz evidencije iz stava 1 ovog člana unose se u rubrike na koje se te promjene odnose.
Član 5
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 14-040/25-39058/3
Podgorica, 17. decembra 2025. godine
Ministar,
Novica Vuković, s.r.